ຊາວໄທ ທີ່ຄັດຄ້ານ ການສ້າງເຂື່ອນ ໃສ່ນໍ້າຂອງ ຍື່ນຟ້ອງ ຕໍ່ສານ
ຊາວໄທ ທີ່ຄັດຄ້ານຕໍ່ ໂຄງການສ້າງ ເຂື່ອນໄຊຍະບູລີ ໃນພາກເໜືອຂອງລາວ ຍື່ນຟ້ອງຕໍ່ສານ ໃນເຂດບາງກອກ ເພື່ອໃຫ້ຍົກເລີກການຊື້ໄຟຟ້າ ຈາກເຂື່ອນດັ່ງກ່າວ.
ຊາວໄທທີ່ຄັດຄ້ານຕໍ່ໂຄງການສ້າງເຂື່ອນໄຟຟ້າພະລັງນໍ້າ ໃສ່ແມ່ນໍ້າຂອງ ຢູ່ແຂວງໄຊຍະບູລີ ໃນປະເທດລາວນັ້ນ ໄດ້ຍື່ນຟ້ອງເລື່ອງດັ່ງກ່າວນີ້ຕໍ່ສານ ແຕ່ບໍ່ແມ່ນຢູ່ທີ່ ສປປ ລາວ ຊຶ່ງເປັນ ປະເທດຄອມມູນິສ ໃນຄວາມພະຍາຍາມ ເພື່ອຍຸຕິ ໂຄງການສ້າງເຂື່ອນ ໃນອະນາຄົດນັ້ນ ພວກເຂົາເຈົ້າໄດ້ຍື່ນສຳນວນຟ້ອງຕໍ່ເຈົ້າໜ້າທີ່ພະລັງງານຂອງໄທເພື່ອໃຫ້ຍົກເລີກຂໍ້ຕົກລົງ ຊື້ໄຟຟ້າສ່ວນໃຫຍ່ຈາກໂຄງການສ້າງເຂື່ອນດັ່ງກ່າວ Daniel Schearf ຜູ້ສື່ຂ່າວວີໂອເອ ມີລາຍງານກ່ຽວກັບເລື່ອງນີ້ຈາກບາງກອກ ພວກຊາວບ້ານໄທທີ່ອາໄສຢູ່ເລາະລຽບຕາມລຳແມ່ນໍ້າຂອງ ໄດ້ພາກັນຍື່ນສຳນວນຟ້ອງຮ້ອງ ທ້າທາຍທາງດ້ານກົດໝາຍຕໍ່ສານແຫ່ງນຶ່ງໃນເຂດບາງກອກເມື່ອວັນອັງຄານວານນີ້ ເພື່ອພະ ຍາຍາມຍຸຕິໂຄງການສ້າງເຂື່ອນໄຊຍະບູລີ ຢູ່ໃນພາກເໜືອຂອງລາວ ການຟ້ອງຮ້ອງທີ່ວ່ານີ້ແມ່ນເພື່ອຊອກຫາຊ່ອງທາງໃຫ້ມີການຍົກເລີກຂໍ້ຕົກລົງໂດຍພວກເຈົ້າ ໜ້າທີ່ພະລັງງານຂອງໄທ ທີ່ຈະຊື້ກະແສໄຟຟ້າ 95% ທີ່ຜະລິດຈາກເຂື່ອນດັ່ງກ່າວ ສຳນວນຟ້ອງກ່າວໂຕ້ແຍ້ງວ່າ ຂໍ້ຕົກລົງທີ່ວ່ານີ້ແມ່ນຂັດກັບລັດຖະທຳມະນູນແລະຜິດກົດໝາຍ ຍ້ອນບໍ່ໄດ້ມີການປຶກສາຫາລືຫຼືໃຫ້ພວກຊາວບ້ານຕ່າງໆທີ່ຢູ່ອາໄສໃນເຂດໃຕ້ເຂື່ອນປະກອບ ຄວາມເຫັນເຂົ້າໃນໂຄງການສ້າງເຂື່ອນ ພວກຊາວບ້ານໄທຫວັງວ່າ ຖ້າປາສະຈາກຂໍ້ຕົກລົງຊື້ໄຟຟ້າແລ້ວ ໂຄງການສ້າງເຂື່ອນ ມູນຄ່າ 3 ພັນ 600 ລ້ານໂດລາດັ່ງກ່າວ ກໍຈະບໍ່ສາມາດດຳເນີນການຕໍ່ໄປໄດ້ ທ່ານນາງພຽນພອນ ດີຖີ ຫົວໜ້າປຸກລະດົມ ຂອງອົງການແມ່ນໍ້າສາກົນ ໃນປະເທດໄທ ຊຶ່ງ ເປັນກຸ່ມປົກປ້ອງສິ່ງແວດລ້ອມທີ່ພົວພັນໃນການຟ້ອງຮ້ອງໃນຄັ້ງນີ້ ທ່ານນາງເວົ້າວ່າ ພວກ ຊາວບ້ານໄດ້ພາກັນຈົ່ມທຸກຢູ່ແລ້ວ ກ່ຽວກັບຜົນກະທົບໃນທາງລົບ ຈາກການສ້າງເຂື່ອນໃສ່ ແມ່ນໍ້າຂອງຕອນເທິງ ທີ່ຢູ່ໃນປະເທດຈີນ ແລະມີຄວາມວິຕົກກັງວົນກ່ຽວກັບຜົນກະທົບເພີ່ມ ຕື່ມ ຖ້າຫາກມີການສ້າງເຂື່ອນໃສ່ເຂດລຸ່ມແມ່ນໍ້າຂອງອີກ ອ່າງແມ່ນໍ້າຂອງ ເປັນແຫຼ່ງປະມົງນໍ້າຈືດ ທີ່ໃຫຍ່ທີ່ສຸດໃນໂລກ ມີປະຊາຊົນປະມານ 60 ລ້ານ ຄົນ ກາງຕໍ່ອາໄສແມ່ນໍ້າສາຍນີ້ ເພື່ອການດຳລົງຊີວິດ ສອງປະເທດ ກຳປູເຈຍແລະຫວຽດນາມທີ່ຢູ່ໃຕ້ເຂື່ອນລົງມາກໍພາກັນຄັດຄ້ານຕໍ່ໂຄງການສ້າງ ເຂື່ອນດັ່ງກ່າວນີ້ຄືກັນ ຍ້ອນມີຄວາມເປັນຫ່ວງກັງວົນນໍາຜົນກະທົບຕໍ່ການຫາປາ ແຕ່ລາວ ຊຶ່ງເປັນປະເທດທີ່ທຸກຍາກນັ້ນ ຕ້ອງການຢາກສ້າງເຂື່ອນໄຊຍະບູລີແລະອີກຫຼາຍໆ ເຂື່ອນ ອັນເປັນພາກສ່ວນນຶ່ງຂອງແຜນການ ທີ່ຈະເຮັດໃຫ້ລາວ ກາຍເປັນໝໍ້ໄຟຂອງເຂດເອ ເຊຍຕາເວັນອອກສຽງໃຕ້ ສຳນວນຟ້ອງສະບັບນີ້ ເຖິງແມ່ນໄດ້ຮັບການສະໜັບສະໜຸນຈາກ 1,000 ລາຍເຊັນກໍຈິງ ແຕ່ ກໍມີທ່າທາງວ່າຈະໄດ້ຮັບການຄັດຄ້ານຢ່າງແຂງຂັນຈາກພວກເຈົ້າໜ້າທີ່ພະລັງງານຂອງໄທຕະ ຫຼອດທັງບໍລິສັດຕ່າງໆຂອງໄທ ທີ່ໄດ້ທໍາການລົງທຶນຢ່າງໜັກໃສ່ໂຄງການນີ້ໄປແລ້ວ ແຕ່ແນວໃດກໍຕາມ ທ່ານນາງພຽນພອນເວົ້າວ່າ ເຂົາເຈົ້າມີຄວາມຫວັງໄປໃນແງ່ດີທີ່ວ່າພວກ ເຂົາເຈົ້າອາດຈະຊະນະຄະດີນີ້ແລະຫວັງວ່າຈະໃຫ້ເປັນຕົວຢ່າງ ແບບທີ່ບໍ່ເຄີຍມີມາກ່ອນກ່ຽວ ກັບໂຄງການສ້າງເຂື່ອນຂ້າມຊາຍແດນຕ່າງໆໃນອະນາຄົດຂ້າງໜ້ານັ້ນ ລາວໄດ້ໂຈະໂຄງການສ້າງເຂື່ອນໄຊຍະບູລີໄວ້ເປັນການຊົ່ວຄາວລຸນຫຼັງທີ່ໄດ້ມີການຄັດຄ້ານ ຢ່າງແຂງຂັນ ຈາກກຳປູເຈຍແລະຫວຽດນາມ ແຕ່ບັນດາກຸ່ມປົກປ້ອງສິ່ງແວດລ້ອມ ໄດ້ຊີ້ໃຫ້ເຫັນວ່າ ການກໍ່ສ້າງ ແລະການຕົກລົງກັນທີ່ ພົວພັນກັບໂຄງການເຂື່ອນໄຊຍະບູລີນີ້ຍັງດຳເນີນຢູ່ຕໍ່ມາ ຊຶ່ງເປັນການສະແດງໃຫ້ເຫັນວ່າ ທາງການລາວມີແຜນທີ່ຈະດຳເນີນການຕໍ່ໄປກ່ຽວກັບໂຄງການສ້າງເຂື່ອນດັ່ງກ່າວ ໂດຍບໍ່ ສົນໃຈວ່າແມ່ນຫຍັງຈະເກີດຂຶ້ນກໍຕາມ